b'\n_START_ARTICLE_\nHalf-Life 2: Episode Two\n_START_SECTION_\nPelaaminen\n_START_PARAGRAPH_\nHalf-Life 2: Episode Twon pelimekaniikan peruselementit ovat samanlaisina kuin Half-Life 2:ssa ja Half-Life 2: Episode Onessa, mutta peli hy\xc3\xb6dynt\xc3\xa4\xc3\xa4 Valven uudistamaa versiota Source-pelimoottorista. Uudistetussa pelimoottorissa on mukana ominaisuus luoda valtavan kokoisia peliymp\xc3\xa4rist\xc3\xb6j\xc3\xa4, joissa on korkeampi piirtoet\xc3\xa4isyys ja yksityiskohtaisemmat tekstuurit kuin pelimoottorin alkuper\xc3\xa4isess\xc3\xa4 versiossa. Sourcen fysiikkamoottoria on paranneltu siten, ett\xc3\xa4 peli kykenee mallintamaan talojen ja siltojen kaltaisten suurikokoisten kohteiden fysiikanmallinnusta. Pelimoottorissa ovat my\xc3\xb6s yksityiskohtaisempi animaatioj\xc3\xa4rjestelm\xc3\xa4, dynaamiset varjostukset ja Half-Life 2: Lost Coastissa esitellyt HDR-valotehoste ja Valven ty\xc3\xb6ntekij\xc3\xb6iden kommenttiraidan. Half-Life 2: Episode Twon uusittu pelimoottori on suunnattu my\xc3\xb6s kehittyneille tietokoneiden prosessoreille ja n\xc3\xa4yt\xc3\xb6nohjaimille._NEWLINE_Half-Life 2: Episode Twon teemana ovat valtavan kokoiset peliymp\xc3\xa4rist\xc3\xb6t, joissa pelaaja joutuu suorittamaan liittolaisilleen erilaisia teht\xc3\xa4vi\xc3\xa4. Half-Life 2:sta ja Half-Life 2: Episode Onesta poiketen peli ei en\xc3\xa4\xc3\xa4 sijoitu it\xc3\xa4eurooppalaisen Kaupunki 17:n ymp\xc3\xa4rist\xc3\xb6ihin, vaan kaupungin l\xc3\xa4hist\xc3\xb6ll\xc3\xa4 sijaitsevaan mets\xc3\xa4\xc3\xa4n ja vuoristoon. Uudenlaisen milj\xc3\xb6\xc3\xb6n ansiosta peliss\xc3\xa4 eteneminen ei ole en\xc3\xa4\xc3\xa4 yht\xc3\xa4 suoraviivaista kuin aikaisemmissa Half-Life-peleiss\xc3\xa4, joissa pelaajahahmo joutui liikkumaan lineaarisessa ja tarkkaan rajatussa peliymp\xc3\xa4rist\xc3\xb6ss\xc3\xa4. Half-Life 2:n esittelem\xc3\xa4 ominaisuus ohjata kulkuneuvoja tekee paluun, joten pelaaja liikkuu useimpien peliymp\xc3\xa4rist\xc3\xb6jen l\xc3\xa4pi autossa, johon my\xc3\xb6s pelaajahahmon kumppani Alyx Vance p\xc3\xa4\xc3\xa4see matkustajaksi. Half-Life 2: Episode Onessa esitellyt Alyxin uudet ominaisuudet ja liikkeet tekev\xc3\xa4t my\xc3\xb6s paluun peliss\xc3\xa4, vaikka Half-Life 2:n tavoin pelaaja liikkuu suurimman osan peliajasta yksin._NEWLINE_Source-pelimoottorin mahdollistaman realistisen fysiikanmallinnuksen takia peliss\xc3\xa4 on edelt\xc3\xa4jiens\xc3\xa4 tavoin fysiikkamoottorin ymp\xc3\xa4rille rakennettuja tilanteita, joissa pelaajan tarkoituksena on ratkaista liikkumista rajoittava ongelma. Uudistetun fysiikkamoottorin ansiosta tilanteet on kuitenkin suunniteltu monimutkaisemmiksi kuin aikaisemmissa peleiss\xc3\xa4, ja Half-Life 2: Episode Twossa on pelisarjan pisimpiin ongelmanratkaisuun pohjautuvia kohtauksia.\n_START_SECTION_\nTarina\n_START_PARAGRAPH_\nEpisode Twossa tarina keskittyy taas Gordon Freemaniin ja h\xc3\xa4nen kumppaniinsa Alyx Vanceen ja heid\xc3\xa4n toimiinsa White Forestin mets\xc3\xa4ss\xc3\xa4 ja sen l\xc3\xa4hiymp\xc3\xa4rist\xc3\xb6s\xc3\xa4 joka sijaitsee Kaupunki 17:sta l\xc3\xa4heisyydess\xc3\xa4.\n_START_SECTION_\nPrologi\n_START_PARAGRAPH_\nGordon ja Alyx ovat pakenemassa Kaupunki 17:sta viimeisell\xc3\xa4 junalla. Kun juna poistuu asemalta, Gordon ja Alyx n\xc3\xa4kev\xc3\xa4t Linnoituksen l\xc3\xa4hett\xc3\xa4m\xc3\xa4ss\xc3\xa4 h\xc3\xa4t\xc3\xa4viestin muissa ulottuvuuksissa oleskeleville Combinen sotajoukoille. Kun h\xc3\xa4t\xc3\xa4viesti on l\xc3\xa4hetetty, junan yl\xc3\xa4puolella lent\xc3\xa4\xc3\xa4 kaupungista pakenevien muukalaisneuvonantajien pakokapseleita, mink\xc3\xa4 j\xc3\xa4lkeen Linnoitus ja Kaupunki 17 alkavat hehkua aavemaista, sinist\xc3\xa4 valoa. Hetke\xc3\xa4 my\xc3\xb6hemmin Linnoituksen reaktoriydin r\xc3\xa4j\xc3\xa4ht\xc3\xa4\xc3\xa4, Kaupunki 17 tuhoutuu ja valtava paineaalto l\xc3\xa4hestyy suurella vauhdilla junaa kohti. Kuva t\xc3\xa4yttyy sokaisevaan valoon, mink\xc3\xa4 j\xc3\xa4lkeen Gordon kuulee kirskuvan metallin \xc3\xa4\xc3\xa4nen ja Alyxin kuiskaamassa Gordonin nimen.\n_START_SECTION_\n\xc3\x84\xc3\xa4niraita\n_START_PARAGRAPH_\nMuiden Half-Life-sarjan pelien tavoin Half-Life 2: Episode Twon s\xc3\xa4\xc3\xa4niraidan on s\xc3\xa4velt\xc3\xa4nyt Kelly Bailey. Kappaleet ovat p\xc3\xa4\xc3\xa4asiassa ambient-tyylisi\xc3\xa4.'